Bejaarde erg aangerand, met yster gebrandArgieffoto Brig. Selvy Mohlala, woordvoerder van die polisie, sê die drie verdagtes, tussen 25 en 35 jaar oud, het glo ‘n 72-jarige vrou op ‘n plot in Burnside buite Nelspruit, Mpumalanga aangeval. “Hulle het haar eers die huis ingesleep en die kluis se sleutels geëis. Hulle het haar erg aangerand en haar met ‘n warm strykyster gebrand tot sy vir hulle die kluis se sleutels gegee het.” Mohlala sê die verdagtes het die vrou glo hierna in ‘n badkamer toegesluit voor hulle met haar motor, vier vuurwapens, ‘n DVD-speler en ‘n onbekende bedrag kontant gevlug het. Hy sê die motor is later verlate in Kabokweni naby Witrivier gevind. Mohlala sê die mans is Woensdagoggend in Dwaleni, Gutshwa en Pienaar in hegtenis geneem. Die verdagtes sal Vrydag in die Nelspruit-landdroshof verskyn.